俞舜俞作墨梅八軸皆取古人詩句請余賦之
作者：沈繼祖
朝代：宋

paragraphs: 天生萬物俱森羅，詩人於梅詩獨多。
不言成蹊桃與李，何敢當此不類歌。
由來畫中有新詩，俞君造次以筆追。
渾然莫知詩畫異，手與心猶不自知。
紅杏花開驚羯鼓，虞美草認歌聲舞。
筆能招此玉梅夢，花非解語如欲語。
我生身世兩茫茫，獨與此花交分長。
書窗有月半弄影，山驛無風遠有香。
溪流落英送我別，誰念孤芳增皎潔。
此時我有萬斛愁，吹斷參差山石裂。
吳霜忽點雙鬢華，故人各在天一涯。
南望一枝書斷絕，臨風不復三歎嗟。
天花何曾著禪定，百憂煉心澄古井。
世有鐵心石腸人，舉似我詩應首肯。